** АГЕНЦИЯ ЗА ПУБЛИЧНИТЕ ПРЕДПРИЯТИЯ И КОНТРОЛ**

**ПЛАН**

**за работа на Агенция за публичните предприятия и контрол**

**за 2020 година**

**София, 2020 година**

# ВЪВЕДЕНИЕ

Планът за работа на Агенцията за публичните предприятия и контрол (АППК, Агенцията) за 2020 г. е изготвен в съответствие с разпоредбата на чл. 6, ал. 1 от Закона за приватизация и следприватизационен контрол (ЗПСК) и във връзка с възложените ѝ функции със Закона за публичните предприятия (ЗПП), Закона за приватизация и следприватизационен контрол (ЗПСК) и чл. 42 от Закона за концесиите (ЗК).

Годишният план поставя приоритетите и оперативните цели в дейността на АППК през 2020 г. по изпълнение на функциите ѝ на звено, осъществяващо координацията на държавната политика по отношение на публичните предприятия съгласно ЗПП. Планът съдържа прогноза за реализирани приватизационни продажби, дружества с осъществен следприватизационен контрол, концесионни договори с извършен контрол на изпълнението; очаквани постъпления от приватизационни продажби и от следприватизационен контрол; необходимите разходи за обезпечаване на дейността.

Работата на Агенцията е насочена към постигане на поставената цел в ЗПСК и в бюджетна програма – 2000.01.08 „Преструктуриране и ефективно управление на държавната собственост“ от програмния бюджет на Министерство на икономиката - „реализиране на ефективен приватизационен процес и следприватизационен контрол и независим външен контрол на изпълнението на определени концесионни договори“.

Със Закона за публичните предприятия, обн., ДВ, бр. 79 от 08.10.2019 г., на Агенцията са възложени функции на звено, което осъществява координацията на държавната политика по отношение на публичните предприятия, наблюдава и докладва на Министерския съвет за нейното изпълнение. Обща стратегическа цел при изпълнението на тези функции е „постигане на максимална стойност за обществото чрез ефективно разпределение на ресурсите“.

С приемането на Закона за публичните предприятия, Република България предприе важна стъпка към привеждането на практиките на упражняване на правата на държавата в публичните предприятия в съответствие със стандартите на Насоките на Организацията за икономическо сътрудничество и развитие (ОИСР) за корпоративното управление на държавните предприятия. Новият закон създава законодателна основа за по-добра координация и мониторинг на държавното участие, за по-независими, квалифицирани и прозрачно определяни отговорни ръководства (съвети на директорите и надзорни и управителни съвети), подобрено разкриване на информацията.

**ПРИОРИТЕТИ И ЦЕЛИ ЗА 2020 г.**

***Приоритети***

* Разработване на основните документи съгласно ЗПП, представляващи инструменти за упражняване на правата на държавата в публичните предприятия и за определяне на целите и планираните резултати от дейността им;
* Създаване на режим на мониторинг и оценка на резултатите от дейността на публичните предприятия;
* Изграждане на електронна информационна система за публичните предприятия;
* Реализиране на приватизационни продажби за обектите, за които се поддържа инвеститорски интерес;
* Приключване с констатации на следприватизационния контрол по изпълнението, респ. неизпълнението на изискуемите задължения по сключените приватизационни договори до 2018 г. включително и на изискуемите до 2019 г. задължения на 80% от контролираните приватизационни договори до края на 2020 г.;
* Осъществяване на контрол на място на концесионерите и концедентите по сключени концесионни договори и в приватизираните дружества по сключените приватизационни договори;
* Правно осигуряване на следприватизационния контрол и процесуалната защита на АППК в исковото и изпълнителното производства;

***Цели на плана:***

* Навременно и ефективно реализиране на функциите на координационно звено по ЗПП;
* Успешно приключване на приватизационни проекти, при които няма съществени проблеми, възпрепятстващи продажбата им;
* Провеждане на активен маркетинг с цел привличане на инвеститорски интерес чрез електронната платформа за продажба на имоти;
* Осъществяване на ефективен, навременен и ефикасен контрол на задължения, залегнали в приватизационните договори;
* Осъществяване на независим външен контрол на определени концесионни договори, съгласно Закона за концесиите;
* Повишаване ефективността и ефикасността на дейността по процесуалната защита на АППК, вкл. по правно осигуряване на следприватизационния контрол в хода на исково, изпълнително производство и арбитражно производства;

***Целеви стойности на показателите за изпълнение***

|  |  |  |
| --- | --- | --- |
| **ПОКАЗАТЕЛИ ЗА ИЗПЪЛНЕНИЕ** | **МЕРНА ЕДИНИЦА** | **ЦЕЛЕВА СТОЙНОСТ**  **ПЛАН 2020 г.** |
| Приватизирани обекти | бр. | **30** |
| Обекти, за които са осъществени маркетингови мероприятия | бр. | **35** |
| Очаквани парични постъпления от приватизационни продажби | лв. | **3 100 000** |
| Дружества с извършен следприватизационен контрол | бр. | **70** |
| Обекти с изпълнени приватизационни задължения | бр. | **65** |
| Очаквани постъпления от следприватизационен контрол | лв. | **1 030 000** |
| Концесионни договори с извършен независим външен контрол на изпълнението | бр. | **5** |

При изготвяне на прогнозата за целевите стойности на показателите за изпълнение, включително очакваните постъпления от дейностите по приватизация и следприватизационен контрол са взети предвид външните фактори, които могат да окажат въздействия върху развитието на дейностите.

Разчетите за дейността по приватизация са изготвени върху ресурса от обекти, с който разполага Агенцията, като са преценени възможностите за реализиране на успешни приватизационни продажби.

Стойностите на планираните показатели за дейността по следприватизационен контрол са съобразени със задълженията на купувачите, поети с приватизационните договори и за които ще бъде осъществен контрол през годината.

Следва да се има предвид, че по времето на изготвяне на настоящия План за работа на АППК за 2020 г. не са приети основни документи, регламентиращи изпълнението на правомощията на Агенцията по ЗПП, а именно Устройствен правилник на АППК и Правилник за прилагане на ЗПП.

## *Обекти, подлежащи на приватизация*

Планирането на целите в дейността по приватизация през 2020 г. е базирано на ресурс от подлежащи на приватизация обекти, съставен от:

* 56 бр. пакети от акции/дялове, собственост на държавата в капитала на търговски дружества с под 50 на сто държавно участие;
* 7 бр. обособени части от имуществото на дружества*;*
* 154 бр. имоти-частна държавна собственост и имоти с предоставени права на управление на ръководители на държавни ведомства, за които има предложения за приватизация.

***Приватизационни договори, подлежащи на контрол***

АППК осъществява следприватизационен контрол на:

* Договорите, по които е констатирано трайно неизпълнение на задължения за заплащане на разсрочената част от цената и са предприети всички необходими действия за събиране на дължимите суми –169 броя;
* Договорите, подлежащи на контрол по отношение на различни социални ангажименти и други задължения, в т.ч. и инвестиции - 77 броя.

***Независим външен контрол на изпълнението на определени концесионни договори***

С Решение № 113 от 20.02.2020 г. на Министерски съвет е одобрен Годишен план за извършване на независим външен контрол на изпълнението на концесионни договори от Агенцията за публичните предприятия и контрол за 2020 г. („Годишен план“) и в съответствие с него поставената цел наАгенцията е:

* Осъществяване на независим външен контрол по концесионни договори – 5 бр.

Възможно е Координационният съвет по концесиите да възложи на АППК извършване на извънредни проверки.

***Портфейл от държавни публични предприятия***

Ключовите показателите за изпълнение, относими към целите на извършване на мониторинг и координация и на държавната политика по отношение на публичните предприятия, ще бъдат определени след влизане в сила на Правилника за прилагане на ЗПП и след изтичане на срока, определен с него. Едва след като Агенцията разполага с информация за всички търговски дружества с държавно участие и за държавните предприятия, създадени със специални закони на основание чл. 62, ал. 3 от Търговския закон, ще може да определи портфейла от държавни публични предприятия, а оттам и базовата стойност на показателите.

***Външни фактори, които могат да окажат въздействие върху постигането на целите на плана:***

* Неизпълнение на изискванията за отчетност и разкриване на информация в съответствие със ЗПП от държавните публични предприятия;
* Недостатъчна координация, диалог и сътрудничество между координационното звено и органите, упражняващи правата на държавата в предприятията и другите държавни организации, участващи в осъществяването на политиката за участието на държавата в публичните предприятия;
* Слаб инвеститорски интерес;
* Липса на съдействие и сътрудничество между институциите, заинтересованите лица и упражняващите правата на собственост на обектите на приватизация;
* Липса на активи и финансов ресурс на купувачи с просрочени задължения към АППК, които да осигурят пълно погасяване на задълженията си към Агенцията;
* Дълги срокове по решаване на съдебни спорове;
* Изменение на нормативната рамка, водеща до промяна на приоритетите.

**НЕОБХОДИМИ ДЕЙСТВИЯ**

***Координация и мониторинг на публичните предприятия***

* Определяне на портфейла от държавни публични предприятия и събиране на информацията за тях, регламентирана със ЗПП и Правилника за неговото прилагане;
* Изготвяне на анализ на създадените със специални закони, на основание чл. 62, ал. 3 от Търговския закон, държавни предприятия за изясняване на характера на осъществяваната от тях дейност и предложение към Министерски съвет за тяхното преобразуване в срок до 11.10.2020 г.;
* Разработване на политиката за участие на държавата в публичните предприятия в сътрудничество с органите, упражняващи правата на държавата в публичните предприятия и представяне за одобрение от Министерски съвет в срок до 31.12.2020 г.;
* Извършване на мониторинг на конкурсните процедури за избор и назначаване на членове на органи за управление и контрол;
* Изготвяне на годишен обобщен доклад за предходната година за държавните публични предприятия;
* Изготвяне на План за извършването на оценки за представянето на определен брой публични предприятия през 2021 година в срок до 31.12.2020 г.;
* Възлагане на проектиране, разработка и внедряване на електронно- информационна система за публичните предприятия.

***Подготвителна работа по приватизационните проекти***

* Набиране и/или актуализиране на правна и финансова информация за подлежащите на приватизация обекти;
  + Определяне на възможностите за продажба на обособени части от дружества;
  + Разрешаване на проблеми, зависещи от действията на други държавни ведомства и институции;
  + Съгласуване на приватизационните процедури за имоти частна-държавна собственост с Министерство на финансите;
  + Възлагане на външни изпълнители изготвянето или актуализацията на анализи на правното състояние, приватизационни оценки, информационни меморандуми за съответните обекти;
  + Осъществяване на приватизационни проекти;
  + Определяне на метод за приватизация.

***Маркетинг и връзки с обществеността***

* Отразяване на интернет-страницата на АППК на информация за хода на приватизационните процедури;
* Публикуване на информационни проспекти и меморандуми на предлаганите за продажба обекти съответно на Електронната платформа за продажба на имоти или на интернет-страницата на Българска фондова борса;
* Публикуване на актуална информация и отчети за дейността на публичните предприятия, включително финансова и нефинансова информация за предприятията, на интернет-страницата на АППК;
* Провеждане на интервюта, брифинги и пресконференции;
* Участие на представители на АППК във форуми и мероприятия, организирани от други институции или организации.

***Контрол на приватизационните договори***

* Изготвяне на План за осъществяване на проверки на място в приватизираните дружества с цел повишаване коректността при отчитане на изпълнението, респ. неизпълнението на поетите с приватизационните договори задължения;
* Изготвяне на уведомления до купувачите по приватизационните договори за предоставяне на всички отчетни документи, необходими за доказване на изпълнението на поетите с договорите задължения за 2018 г.;
* Събиране на писмена информация от компетентните държавни институции, доказваща изпълнението/неизпълнението на задълженията от страна на купувачите по приватизационните договори - НОИ, ЦРОЗ, Централен депозитар, Агенция по вписванията, РИОСВ, ДА “ДР и ВВЗ”, КЕВР и др.;
* Приключване с констатации на следприватизационния контрол по изпълнение на изискуемите задължения по приватизационните договори;
* Предложения за начисляване на неустойки;
* По постъпили искания и след извършена проверка, издаване на удостоверение по чл. 22 б от ЗПСК за изплатена цена и при поискване за изпълнение на други задължения;
* По постъпили искания и след извършена проверка, издаване на удостоверение по чл.78, ал. 2 от Закона за държавната собственост *(обн. ДВ, бр. 18 от 2010 г.)* за липса на задължения, произтичащи от неизпълнение на договор за приватизационна продажба.

***Независим външен контрол на изпълнението на определени концесионни договори***

* Изготвяне на график за осъществяване на контрол на концесионни договори, включени в Годишния план;
* Извършване на планови проверки на изпълнението на концесионни договори включени в Годишния план;
* Извършване на извънредни проверки на изпълнението на концесионни договори възложени от Координационния съвет по концесиите;
* Изготвяне на доклади от извършените проверки с констатации и препоръки съгласно нормативните изисквания и разработените Правила за извършване на външен последващ контрол по изпълнението на определени концесионни договори от АППК.

***Правно осигуряване на следприватизационния контрол и на контрола по концесионните договори***

* Осигуряване на активност при образуването на изпълнителни дела, както и в рамките на вече започналите изпълнителни производства чрез своевременното и ефективно използване на принудителните способи за изпълнение, като се стимулира използването на всички законови възможности за събиране на вземанията на Агенцията, включително чрез сключване на спогодби за изплащане на дълга;
* Ефективно и навременно осъществяване на процесуално представителство дела, по които Агенцията е ответник с цел предотвратяване на неблагоприятни последици, свързани със заплащането на обезщетения и разноски;
* Своевременно събиране на съдебни книжа, вписване на обезпечителни заповеди, издадени по молби от АППК, снабдяване с изпълнителни листа в полза на АППК и предприемане на действия за образуване на изпълнително производство;
* Осъществяване на навременни действия по предявяване по съдебен ред на претенциите на Агенцията в случаите на констатирано неизпълнение на задълженията по приватизационни договори и на задълженията по концесионни договори, както и тяхното обезпечаване.
* Своевременно предявяване на вземанията на АППК в производство по несъстоятелност или ликвидация на купувачите по приватизационните договори, както и по отношение на приватизирани дружества в случаите на вписано обезпечение;
* Осигуряване на законосъобразно осъществяване на контрол върху концесионни договори, определени в Годишния план и в случаи на допълнителни такива, възложени от Координационния съвет по концесиите;
* Осъществяване на правна помощ и съдействия при изпълнението на функциите на Агенцията като координационно звено по ЗПП.

**РАЗХОДИ ЗА ДЕЙНОСТТА**

АППК е второстепенен разпоредител с бюджет по бюджета на Министерство на икономиката (МИ). Бюджетът за 2020 г. на Агенция за публичните предприятия и контрол, утвърден от министъра на икономиката е до размер на 3 661 400 лв. *(писмо с изх. № 91-00-16/15.01.2020 г. на МИ).*

В рамките на 35,7 % от бюджетните разходи или 1 306 200 лв. са средствата за материално-техническо осигуряване на дейностите по приватизация, следприватизационен контрол и за изпълнението на функциите на звено, осъществяващо координацията на държавната политика по отношение на публичните предприятия съгласно ЗПП.

Средствата за дейността по контрол на концесионни договори са планирани до размер на 300 000 лева, съгласно одобрена от министъра на финансите План-сметка за разходите за концесионна дейност на МИ/АППК за 2020 г., изготвена на основание чл. 155, ал. 3 и ал. 4 от ЗК *(писмо с изх. № 04-17-49/13.02.2020 г. на МФ).*

# ИЗПОЛЗВАНИ СЪКРАЩЕНИЯ

АПСК Агенция за приватизация и следприватизационен контрол

АППК Агенция за публичните предприятия и контрол

ЗПСК Закон за приватизация и следприватизационен контрол

ЗПП Закон за публичните предприятия

ОИСР Организация за икономическо сътрудничество и развитие

ЗК Закон за концесиите

МФ Министерство на финансите

МИ Министерство на икономиката

НОИ Национален осигурителен институт

ЦРОЗ Централен регистър на особените залози

РИОСВ Регионална инспекция по околната среда и водите

ДА „ДР и ВВЗ“ Държавна агенция „Държавен резерв и военновременни запаси“

КЕВР Комисия за енергийно и водно регулиране